Document ID: 32011R0202

KOMISIJOS REGLAMENTAS (ES) Nr. 202/2011
2011 m. kovo 1 d.
kuriuo iš dalies keičiamos Tarybos reglamento (EB) Nr. 1005/2008 I priedo nuostatos dėl sąvokos „žuvininkystės produktai“ apibrėžties ir iš dalies keičiamos Komisijos reglamento (EB) Nr. 1010/2009 nuostatos dėl išankstinio pranešimo šablonų, patikrinimų uostuose standartų ir regioninės žuvininkystės valdymo organizacijų nustatytų pripažintų sužvejotų žuvų kiekio dokumentavimo sistemų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (1), visų pirma į jo 9 straipsnio 1 dalį, 12 straipsnio 5 dalį, 13 straipsnio 1 dalį ir 52 straipsnį,
kadangi:
(1)
Reglamentas (EB) Nr. 1005/2008 taikomas žuvininkystės produktams, apibrėžtiems jo 2 straipsnyje. To reglamento I priede išvardyti produktai, kuriems žuvininkystės produktų apibrėžtis netaikoma. Produktų, kuriems apibrėžtis netaikoma, sąrašas gali būti peržiūrimas kasmet ir turėtų būti iš dalies keičiamas remiantis nauja informacija, surinkta vykdant Reglamento (EB) Nr. 1005/2008 20 straipsnio 4 dalyje numatytą administracinį bendradarbiavimą su trečiosiomis šalimis.
(2)
Produktai, kuriems netaikoma sąvokos „žuvininkystės produktai“ apibrėžtis, taip pat išvardyti Komisijos reglamento (EB) Nr. 1010/2009 (2), kuriuo nustatomos išsamios Reglamento (EB) Nr. 1005/2008 įgyvendinimo taisyklės, XIII priede. Siekiant išvengti nereikalingo dubliavimosi, produktai, kuriems apibrėžtis netaikoma, turėtų būti išvardyti tik Reglamento (EB) Nr. 1005/2008 I priede, o Reglamento (EB) Nr. 1010/2009 XIII priedas turėtų būti išbrauktas.
(3)
Reglamento (EB) Nr. 1010/2009 I antraštinėje dalyje nustatytos nuostatos dėl trečiųjų valstybių žvejybos laivų patikrinimų, kuriuos reikia atlikti valstybių narių uostuose. Tas nuostatas reikia suderinti su Susitarimu dėl uosto valstybės priemonių, kuriomis siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, sudarytu vadovaujant Jungtinių Tautų Maisto ir žemės ūkio organizacijai (FAO). Toks suderinimas reiškia, kad į šabloną, naudotiną iš anksto pranešant apie atvykimą į uostą, reikia įtraukti konkrečią informaciją ir patikrinimų uostuose standartus papildyti konkrečiais kriterijais.
(4)
Reglamento (EB) Nr. 1010/2009 V priede nustatytas regioninių žuvininkystės valdymo organizacijų priimtų sužvejotų žuvų kiekio dokumentavimo sistemų, kurios pripažįstamos atitinkančiomis Reglamento (EB) Nr. 1005/2008 reikalavimus, sąrašas. Tame priede turėtų būti nuoroda į Tarptautinės Atlanto tunų apsaugos komisijos (TATAK) sužvejotų paprastųjų tunų kiekio dokumentavimo programą, nustatytą Europos Parlamento ir Tarybos reglamentu (ES) Nr. 640/2010 (3).
(5)
Reglamentus (EB) Nr. 1005/2008 ir (EB) Nr. 1010/2009 reikėtų atitinkamai iš dalies pakeisti.
(6)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1005/2008 pakeitimai
Reglamento (EB) Nr. 1005/2008 I priedas pakeičiamas šio reglamento I priedo tekstu.
2 straipsnis
Reglamento (EB) Nr. 1010/2009 pakeitimai
Reglamentas (EB) Nr. 1010/2009 iš dalies keičiamas taip:
1)
4 straipsnio pirmoje pastraipoje pridedamas šis u punktas:
„u)
žvejybos laivui neleista įplaukti į uostą, arba juo naudotis, pagal Susitarimą dėl uosto valstybės priemonių, kuriomis siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, sudarytą vadovaujant Jungtinių Tautų Maisto ir žemės ūkio organizacijai (FAO).“
2)
IIA ir IIB priedai pakeičiami šio reglamento II priedo tekstu.
3)
V priedo I dalies antra įtrauka pakeičiama taip:
„-
Tarptautinės Atlanto tunų apsaugos komisijos (TATAK) sužvejotų paprastųjų tunų kiekio dokumentavimo programa, nustatyta Europos Parlamento ir Tarybos reglamentu (ES) Nr. 640/2010 (4).
4)
XIII priedas išbraukiamas.
3 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. kovo 1 d.

Labels: 10
12
6